કોલકત્તા, 5 ઓગસ્ટ : કોલેજ કે યુનિવર્સિટી એવી જગ્યા છે જ્યાં પ્રેમના પાઠ ભણાવવામાં આવતા નથી, છતાં વિદ્યાર્થીઓ આપોઆપ ભણી લેતા હોય છે. હવે આ બાબતમાં એક અપવાદ ઉભો થવા જઇ રહ્યો છે. ભારતના પૂર્વી રાજ્ય પશ્ચિમબંગાળના પાટનગર કોલકતામાં આવેલી એક યુનિવર્સિટી હવે વિદ્યાર્થીઓને સામે ચાલીને પ્રેમના પાઠ ભણાવશે. કોલકત્તાની પ્રેસિડેન્સી યુનિવર્સિટીમાં આવતા શૈક્ષણિક વર્ષથી વિદ્યાર્થીઓ પ્રેમ જેવા ગૂઢ વિષયને પોતાના અભ્યાસક્રમમાં સામેલ કરી શકશે. આ અંગે યુનિવર્સિટીના ચાન્સેલરે જણાવ્યું કે પ્રેમ અંગેનો અભ્યાસક્રમ નવા બહુવિષયક અધ્યયન કાર્યક્રમનો જ એક ભાગ બની રહેશે.